韩维
次韵和君实寄景仁
予年行七十，惟日就志昏。
虽高鸿鹄举，尚困鸡鹜喧。
壮心久已摧，弱羽不得翻。
每诵少游言，顾惭下泽辕。
蜀公有高志，谢事久杜门。
扰扰世俗务，不复挂口论。
群经杂图史，拥坐如周垣。
上谈千载故，速若水注盆。
客来必命酒，左右拱诸孙。
虽无鼓舞欢，自喜谈笑温。
爷高顾吾私，有类羝触藩。
尚期蓬荜完，亦有桑榆存。
近观敕子诗，尤见朋义敦。
卜居近吾庐，指日驾君轓。
构堂嬉云基，筑圃亦已樊。
前知会合期，不惨离索魂。
想像入第初，亲宾燕华樽。
谈高一理会，体王百疾奔。
共完天纯粹，岂识世诈谖。
方笑司马翁，独乐守空园。